정조 4년
領議政金尙喆箚曰。伏以臣之殘命之至今支吾。寵祿之至今假借。是誰之賜。是誰之恩。臣誠感激欲死。何惜寸軀。而其乃才識素蔑。精力都弊。回顧茫然。涓埃莫報。俯仰慙負。此生已矣。身將告退。腔血益激。而昨登筵席。神思錯莫。言未盡意。不勝耿耿。迺敢冒入文字。略效微悃。惟願恕臣之拙。而察臣之愚焉。恭惟我殿下。以聰明英睿之姿。纘謨烈顯承之業。於昭陟降之眷顧。何如。群黎百姓之愛戴。亦何如。而寤寐圖治。錦玉靡安。發號施令。每恐一政之無稽於古。提綱挈維。必思一事之無愆於前。奉先敬天之德。愛民勤政之誠。洞洞屬屬。五載如一。況且會極歸極。陶鎔一世。卽我寧考燕翼之謨。而實爲聖上。繼述之道。此誠爲治之要。立志之大者。從古聖王。孰不欲立志。而苟不擇善固執。則施措云爲之間。其不爲事物之所撓奪。而能成始成終者。蓋無幾矣。如欲志之必立。惟在學之不倦。誠以帝王出治之本。國家祈永之圖。莫不由於學故爾。惟我聖王好學之誠。勉焉孜孜。自在春宮。出入乎經傳。上下乎子史。臨筵問難之際。罔不分析縷毫。貫穿微奧。商宗之時敏。周文之緝熙。何以加此。只緣經筵挾冊之官。若古之范淳夫諸人。我朝柳希春諸臣。未易得來。旡以備顧問而當聖心。故於是乎聖心漸解。不惟開講之多間斷。雖或開講。亦不免草草而罷。固知燕處之中。優游涵泳之不出。左右圖書。而三講兩對。人君之盛節。列朝之盛事。勿以聖學之已高。而必惜寸陰之工。勿以法講之應文。而頻開隻日之筵。讀經傳而察公私義利之分。講子史而究治亂得失之本。爲學爲政。相爲表裏。則不患聖志之不立。而聖治之不隆矣。惟願懋哉懋哉。噫。臣常以仁明武三字。爲殿下獻焉。竊覵殿下治國規模。罔不以是心行是道。生殺。人主之大權。而雖當惡逆訉鞫。覈囚勘斷之時。求生必死。每存寧失不經之義。仁之至也。一日萬機。國事至繁。而必先處晦觀明。處靜觀動。萬物情狀。畢露於前。故小大畏服。不敢售欺蔽之計。明之至也。以極泰之運。當極艱之會。以至安之位。經至危之時。而不動聲色。處之雍容。談笑之間。禍亂底定。太陽之下。螮蝀自消。宗社再安。朝著肅淸。武之至也。猗歟。豈不盛哉。雖然。三代之忠質文。猶不免流弊之爲病。如或寶齡漸高。志不帥氣。仁之過而漸近於煦濡姑息。明之過而漸近於煩苛聰察。武之過而漸近於威怒嚴急。則是豈愼終如始之道哉。若聖上隨處省察。勉勉自强之工。不越乎知如此病。不如此藥。臣敢以弘毅致遠寬裕不迫八字。庸朁丹扆之箴。惟願益留聖意焉。目今最可悶者。上下誠信之不相孚也。朝廷風習之不能正也。世故多端。形跡是拘。劾一人而未必出於公好惡。論一事而未必出於眞是非。虛僞成風。面背不同。擾擾攘攘。湊泊無期。人心世道之若此。而風節之委靡。何以抖擻。廉恥之牿亡。何以激礪。紀綱之頹弛。何以扶植。言路之壅閉。何以開導。如欲以今之規。變今之俗。則風草之偃。桴鼓之應。專在君上導率之如何。必須審好惡於誠僞之間。辨是非於疑似之際。不偏不倚。擧錯得宜。無適無莫。權衡得平。恢漢帝推置之度。追宋祖洞開之義。一體宮府。豁然無間。上下之誠信相孚。朝廷之風習一正。則上所陳諸條。自當不期變而自變。惟殿下莫曰。今時之已治。益加用力。日奏風動之休。則何患治不徯志。徒貽臨朝之歎也。噫。時難得而易失。事易毁而難成。朱夫子汲汲有爲之願。豈不爲千古志土之恨也。靜念時事。臣不勝惓惓之至。噫。三司合辭之至今相持。聖意非謂罪可貰法可逭也。聖孝所推。不忍遽斷。彼爭覆之臣。亦豈不知此義。猶且不得請則不敢止者。誠以私不可掩也。法不可屈也。其他盈軸之啓。亦多罪難容貸者。而一例靳許。便作謄傳之故紙。今爲幾年。出場無日。以致隄防不嚴。義理易晦。寧不懍然憂歎。爲今之道。不可不允其當允。勘其當勘。使公議夬伸。臺啓盡了者。豈非國家之急務乎。至若舊染維新之敎。大哉言乎。嘗聞自點器遠之獄。苟無顯露難赦之罪狀。則雖是族姻素親之人。未嘗爲連累之端。以其罔治之義。開其歸化之路。此固聖念所存。聖敎累及者。緩急舒慘之間。必益留神。以定人心。以鎭世道焉。噫。當今切急之憂。莫不曰。人才之不如古。而臣聞古人之言曰。天下豈盡乏才耶。才者。天之生也。古多才而今乏才者。是豈天之厚於古而薄於今耶。稷非后稷。而無歲無粟。地非渭川。而無地無竹。天之生物。今猶古也。何獨不生才云者。誠理到之言也。自我聖上御極之後。謂國家取人之道。惟在科目一路。多取生劃之敎。屢下於筵席。復舊一經之講。至發於絲綸。必欲變通之聖意。非不藹然。而臣等無狀。尙未有一策對揚。臣誠死罪。噫。我朝取士之法。最重式年之科。槪爲其選取講製全才之美意。而惟彼製述之士。盡誦七書。一如實學之人。則雖盡一生。而成功未易。故京華士子。應擧絶少。此所以三十三人之榜。幾盡無實用之人也。自昔先輩。爲是之憂。仁祖朝故相臣趙翼。至請變背講爲臨講。專取其文義。肅廟朝故相臣南九萬。請行四書一經之講。閔鼎重亦獻講主正文。製取生劃之議。此豈非慨然矯弊之意乎。今若就原額中幾窠。別爲三經會試。多得貫通三經之人。則雖今日釋褐。明日置之橫經之列。其無愧色。可知議者或言古制之不可輕變。而此非大更張。不過就本制稍加弛張而已。與其一任玩愒。徒得句讀鹵莽之流。毋寧趁今釐正。多取講製俱備之才。十年三式之間。果能次第成就。則未知得失利害。當如何也。或云三輕講生。何處多得云。而一年一經。期以三年。況其試規。寬緩不苛。則如聰敏俊秀之士。何患其誦習之不暇乎。臣非以三經講。謂之必可行。而明經科之不可不一番變通。明矣。惟願博詢廷議。講成節目。擧而行之。以責其實效焉。噫。國不可無兵。兵不可無食。而若以冗兵冗食之故。徒爲蠧國病民之資。則豈可一向恬嬉。不思所以矯救乎。曾因訓局兼料米事。以禁御兩營軍除番便否。臣亦承聆筵敎矣。宋臣楊萬里之告孝宗。有曰。天下之兵。必有所歛散。有所歛。所以集天下有用之兵。有所散。所以去天下無用之兵。明乎歛散之說。而兵制無遺策。我朝先正臣李珥。養兵十萬之說。此槪擧一國而論。非指都下而言也。且見柳馨遠隨錄。亦曰。養兵之道。量其稅入。可養萬兵。則定以四五千。可養五六千。則定以二三千。可也。本國事力。不過養一二千。過此則有害云。此雖似迂儒之論。不可謂無所見。臣未嘗不有味斯言。而卽今國家之養三營兵者。歲計爲七萬餘。若使國力有裕。兵食無艱。則何患不多多益辨。而廩料莫可支繼。經用無以收拾。一年二年。如水益下。寧不大可憂悶。自古論者。莫不曰。都監軍額可減也。如顯廟朝先正臣宋時烈。以廩養難繼。游惰難用。至請有缺勿補。必欲査正。肅廟朝故相臣李端夏閔鼎重。皆論訓局兵本不過三千之狀。仍請汰冗減食之道。此實謀國經遠之圖。而因循至今者。以其許多仰哺之類。一朝罷遣之爲難故爾。惟彼兩營番上之軍。除番納米。代充京軍云者。近來遊談之士。亦多語及於此。今因此會。都監五千之中。或以各一千。或以各五百。劃屬禁御兩營。如漢南北軍之制。則將分其權。兵擇其精。輦下軍情。無公然除汰之怨。宿衛兵制。有各自揀取之效。恐無損益輕重之可論。而至於兩營鄉軍。春秋本道之操鍊。必將年年行之。論其詰戎之勤慢。則比之五年。一次之徒煩往來。其爲實效。誠較然矣。若以爲兩營兵之番上。旣寓唐家府兵之法。今不可廢閣云爾。則或以一哨。或以二哨。一如訓局陞戶上番之例。則亦不失存羊之義。而自都監分屬之後。自來元料。其將自如。兩營保米。當爲剩餘。而米旣過數萬斛。錢木所餘。數亦不貲。凡有三軍門推移措置之道。不患不有餘。至於均廳貿米之痼弊。自可永祛矣。此無更張騷擾之慮。而必有處置得宜之效。惟在博詢廷議。深入睿裁焉。如守摠分合之論。南漢出鎭之議。向來聖詢之下。諸臣已言之矣。此事恝然置之則有害。斷然行之則有益。一番處分。亦不可已也。竝乞留神焉。今臣所陳。雖出眷係之微忱。老生常談。無一可取。何足以槪至尊之聽。而論當世之務哉。臣不勝反顧慙汗之至。取進止。答曰。省箚具悉卿懇。首尾累千百言。無非進學之要。做治之方。而道盡卿平日血忱。披復屢回。思欲措之爲政。附陳二段。亦屬急務。監卿之與廟堂諸臣。雜議爛翕。以成劃一之制。書不盡言。面可罄懷。批答入侍時親傳